РЕПУБЛИКА СРБИЈА РЕСТРИКТИВНО

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/226-21

27. мај 2021. године

Б е о г р а д

ЗАПИСНИК

31. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 27. МАЈА 2021. ГОДИНЕ

Седница је почела у 09,30 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Душко Тарбук, Оливера Пешић, Братимир Васиљевић, Ана Чарапић и Милорад Мијатовић.

Седници су присуствовали заменици чланова Одбора: Никола Војиновић (заменик Николе Јоловића), Ана Белоица (заменик Соње Влаховић), Велибор Милојичић (заменик Горана Ковачевића), Светлана Милијић (заменик Бобана Бирманчевића), Зоран Томић (заменик Братимира Васиљевића), Михаило Јокић (заменик Владимира Маринковића) и Марина Мирковић (заменик Љиљане Кузмановић Вујаковић).

Седници нису присуствовали чланови Одбора: Душан Бајатовић, Золтан Пек, Војислав Вујић, нити њихови заменици.

Седници су присуствовали и представници Министарства финансија: Синиша Мали, министар финансија, Славица Савичић, државни секретар, и Драган Демировић, помоћник министра.

На основу члана 255. став 3. Пословника Народне скупштине, чланови Одбора Верољуб Арсић, Милорад Мијатовић, Братислав Васиљевић, Ана Чарапић, Михаило Јокић и Велибор Милојичић упутили су образложени предлог да ова седница, на којој Одбор разматра Предлог преговарачке позиције Републике Србије за Међувладину конференију о приступању Републике Србије Европској унији за Преговарачко поглавље 16 – „Опорезивање“, буде затворена за јавност. Ово с обзиром на то да овај документ, у складу са чланом 10а Уредбе о канцеларијском пословању органа државне управе, носи ознаку „рестриктивно“, односно да садржи податке који су по својој природи осетљиви.

Одбор је једногласно (11 народних посланика је гласало „за“) усвојио предлог да се седница затвори за јавност.

На предлог председника, Одбор је, једногласно (11 народних посланика је гласало „за“), утврдио следећи

Д н е в н и р е д:

1. Разматрање Предлога преговарачке позиције Републике Србије за Међувладину конференцију о приступању Републике Србије Европској унији за Преговарачко поглавље 16 - “Опорезивање“, који носи ознаку „РЕСТРИКТИВНО“.

**ПРВА ТАЧКА ДНЕВНОГ РЕДА: Разматрање Предлога преговарачке позиције Републике Србије за Међувладину конференцију о приступању Републике Србије Европској унији за Преговарачко поглавље 16 - “Опорезивање“, који носи ознаку „РЕСТРИКТИВНО“**

Синиша Мали, министар финансија, представио је Предлог преговарачке позиције за Поглавље 16 – „Опорезивање“.

У дискусији је учествовао народни посланик Михаило Јокић.

Одбор је одлучио (једногласно, са 14 гласова „за“) да да позитивно мишљење на Предлог преговарачке позиције Републике Србије за Међувладину конференцију о приступању Републике Србије Европској унији за Преговарачко поглавље 16 - „Опорезивање“.

Одбор је, на основу члана 55. Пословника Народне скупштине и тачке 3. Одлуке о поступку разматрања предлога преговарачке позиције у процесу преговора о приступању Републике Србије Европској унији, поднео Одбору за европске интеграције следећи

И З В Е Ш Т А Ј

Одбор за финансије, републички буџет и контролу трошења јавних средстава даје позитивно мишљење на Предлог преговарачке позиције Републике Србије за Међувладину конференцију о приступању Републике Србије Европској унији за Преговарачко поглавље 16 - „Опорезивање“.

Седници Одбора је присуствовао Синиша Мали, министар финансија.

За известиоца Одбора на седници Одбора за европске интеграције одређена је Александра Томић, председник Одбора.

На основу члана 256. Пословника Народне скупштине, Одбор је једногласно (14 народних посланика је гласало „за“) донео одлуку да дâ следеће саопштење за јавност са ове седнице:

„Одбор за финансије, републички буџет и контролу трошења јавних средстава је, на седници одржаној 27. маја 2021. године, која је била затворена за јавност, размотрио и дао позитивно мишљење на Предлог преговарачке позиције Републике Србије за Међувладину конференцију о приступању Републике Србије Европској унији за Поглавље 16 – „Опорезивање.

Седници је председавала Александра Томић, председник Одбора.“

Седница Одбора је закључена у 09,55 часова.

СЕКРЕТАР ПРЕДСЕДНИК

Тијана Игњатовић др Александра Томић